ישיבת מליאה, כנסת 15, פרוטוקול מספר 235, 2001-10-17 00:00

דוד טל: חברי הכנסת, היום יום רביעי, ל' בתשרי התשס"ב, 17 באוקטובר 2001.

דוד טל: אני מתכבד לפתוח את ישיבת המליאה.

דוד טל: חברי הכנסת, יחד עם עם ישראל כולו אנו מבכים את הירצחו של השר רחבעם זאבי, השם ייקום דמו.

דוד טל: חברי הכנסת מתבקשים לכבד את זכרו בקימה.

דוד טל: (חברי הכנסת מכבדים בקימה את זכרו של המנוח.

דוד טל: )

דוד טל: נא לשבת.

דוד טל: "מזמור לדוד ה' מי יגור באהלך מי ישכן בהר קדשך.

דוד טל: הולך תמים ופעל צדק ודבר אמת בלבבו.

דוד טל: לא רגל על לשנו לא עשה לרעהו רעה וחרפה לא נשא על קרבו.

דוד טל: נבזה בעיניו נמאס ואת יראי ה' יכבד נשבע להרע ולא ימר.

דוד טל: כספו לא נתן בנשך ושחד על נקי לא לקח עשה אלה לא ימוט לעולם.

דוד טל: " חברי חברי הכנסת, שר דגול וידיד גדול נפל היום בישראל.

דוד טל: אהובנו רחבעם זאבי איננו.

דוד טל: המום ומזועזע קיבלתי, כמותכם, את הבשורה הנוראה שפתחה את חדשות הבוקר, על ההתנקשות הרצחנית בחייו של זאבי.

דוד טל: הבוקר, סמוך לשעה 07:00, בדרכו לחדרו במלונו, נורה גנדי על-ידי מתנקש ונפצע קשה.

דוד טל: הוא הובהל לבית-החולים "הדסה עין-כרם" אך כל מאמצי הרופאים להחיותו כשלו.

דוד טל: קרבות לא מעטים ניהל רחבעם זאבי בחייו, מרובם יצא מנצח.

דוד טל: את הקרב האחרון, הקשה מכולם, הקרב על חייו, ניהלו במסירות רופאיו, אך, לאסוננו, המוות הכריע אותו.

דוד טל: רחבעם זאבי נורה ונרצח, וכולנו נפצענו קשה.

דוד טל: כל חייו היה מנהיג, המאמין בכל מאודו כי נקרא לשליחות חשובה: שמירה על ארץ-ישראל שמאבק קשה מתנהל על גורלה.

דוד טל: רחבעם זאבי היה יהודי וציוני מאמין.

דוד טל: הוא האמין בארץ-ישראל השלמה ויישוב כל אזוריה ביהודים, והיה מנאמניה הבולטים.

דוד טל: הוא היה יהודי מאמין שביטא את אמונתו בדרך המיוחדת לו.

דוד טל: קשר של אהבה נמשך בינו לארץ, שבה ראה נחלת אבות.

דוד טל: מנעוריו מדד את שביליה בטיולים וקנה לו שם כסייר מעולה.

דוד טל: עלם צעיר היה זאבי כשהתגייס לפלמ"ח ונרתם להגנת מולדתו, מלאכה שלה הקדיש את חייו.

דוד טל: דרך מפרכת זרועת סיכונים ומכשולים עשה רחבעם זאבי בשירות הביטחון.

דוד טל: הוא כיהן בתפקידים בכירים בצה"ל, והוא פשט את מדיו כמצביא וכאלוף בעל רקע צבאי מפואר.

דוד טל: רחבעם זאבי התמנה ליועץ למלחמה בטרור של ראש הממשלה המנוח יצחק רבין, כיהן כשר בממשלות ישראל וכחבר כנסת במשך 13 שנים.

דוד טל: גנדי, כפי שהכול כינו אותו מנעוריו, ייצג בעבורנו דמות של לוחם וחלוץ, מפקד ומדינאי, סמל מובהק לבניה הטובים של הארץ הזאת.

דוד טל: גם יריביו, וכל אלה שחלקו על דרכו בחייו, כיבדו אותו והעריכו את אישיותו ונועם הליכותיו.

דוד טל: הטרור, שגנדי נלחם בו, פגע בו.

דוד טל: במותו ציווה לנו גנדי להילחם בטרור המנסה לרצוח את הערך החשוב לנו מכול, הכמיהה לשלום.

דוד טל: אני קורא מעל במה זו לחדול מלחפש את האשם בכוחות הביטחון.

דוד טל: זו, לדעתי, דרכו של החלש, למהר ולהטיל אשם.

דוד טל: כיהודי המאמין שהכול נגזר בידי שמים, אני מבקש שלא לחטט בפצע הנורא, אלא לצפות בתקווה אל העתיד.

דוד טל: הלוואי שבנושא זה של יחסי אדם עם חברו נלמד מדרכו של רחבעם זאבי, האיש שגילם את החברות והנעימות.

דוד טל: רחבעם זאבי, הלוחם, החבר והרע, איננו עוד.

דוד טל: "כנפול לפני בני עולה נפלת".

דוד טל: לרעיה יעל ולילדים, ביגונכם הכבד אינכם לבד.

דוד טל: חברי חברי הכנסת, הכנסת תקיים ישיבת אבל בתום השבעה.

דוד טל: יושב-ראש הכנסת, חבר הכנסת אברהם בורג, יצא אמש לשליחות הסברה ממלכתית בארצות-הברית.

דוד טל: הידיעה הנוראה על רצח השר רחבעם זאבי הדביקה אותו במטוס, ומייד עם הנחיתה החליט לשוב ארצה.

דוד טל: יושב-ראש הכנסת ביקש למסור את הדברים הבאים: "גנדי ואנוכי היינו חברים טובים.

דוד טל: שנינו נבחרנו לכנסת בשנת 1988 ושנינו חולקים יחד את האהבה לארץ-ישראל ולנופיה.

דוד טל: גנדי הגיש לי ביום שני את מכתב התפטרותו מהממשלה.

דוד טל: כחייל נאמן הזדקף ואמר: אדוני, לפקודתך! היום, בלב פצוע, אני מחזיר לך, גנדי, הצדעה ואומר: לזכרך!" אדוני ראש הממשלה, בבקשה.

אריאל שרון: כבוד נשיא המדינה לשעבר עזר ויצמן, ראש הממשלה לשעבר בנימין נתניהו, הגברת נתניהו, אדוני היושב-ראש, כנסת נכבדה, חבריו של גנדי, הבוקר נרצח בירושלים על-ידי טרוריסטים פלסטינים חברנו לממשלה ולכנסת, השר רחבעם זאבי, גנדי, השם ייקום דמו.

אריאל שרון: משחר נעוריו ועד ליום מותו נטל השר זאבי חלק פעיל במערכה לתקומת ישראל ולקיומה, ובמערכה זו נפל.

אריאל שרון: רחבעם, דור שישי לבני ירושלים מצד אמו, נפל על משמרתו בבירת הנצח שלנו, בירושלים.

אריאל שרון: זכויותיו של השר זאבי למען מדינת ישראל כבירות: מימיו בפלמ"ח שאליו הצטרף בנעוריו, דרך שירותו בצבא-הגנה לישראל, שבו שירת למעלה מ-25 שנים עד לדרגת אלוף, ועד לכהונתו כחבר בכנסת ישראל ובממשלתה, ראש תנועת מולדת, אוהב מולדת.

אריאל שרון: דרכו מסמלת את אבני הדרך של תקומת ישראל ומאבקיה.

אריאל שרון: זאבי היה מגדולי קציני המטה והמפקדים של צה"ל.

אריאל שרון: לאחר מכן המשיך לתרום לביטחון ישראל גם כיועץ ראש הממשלה יצחק רבין, זיכרונו לברכה, למלחמה בטרור ולמודיעין.

אריאל שרון: בראש ובראשונה הוא היה ציוני בכל רמ"ח איבריו.

אריאל שרון: לא הכרתי ידען גדול כמוהו בנושא ארץ-ישראל ותולדותיה.

אריאל שרון: תרומתו להתיישבות בארץ-ישראל היתה אדירה.

אריאל שרון: רחבעם זאבי היה פרלמנטר מצטיין בכנסת ישראל במשך 13 שנה ושר בממשלתו של יצחק שמיר, כמו גם בממשלת האחדות בראשותי.

אריאל שרון: בכל תפקידיו הציבוריים הוא נאבק באופן עקבי ומעורר הערכה על עמדותיו ואמונותיו.

אריאל שרון: זוהי אבדה קשה לעם ישראל ולמדינת ישראל.

אריאל שרון: בשבילי זוהי גם אבדה אישית.

אריאל שרון: גנדי היה קודם כול חבר; חבר לנשק וגם חבר לאמונה בדבר זכותו הבלתי-מעורערת של עם ישראל על מולדתו ההיסטורית.

אריאל שרון: רק טרוריסטים נפשעים יכולים להעלות על דעתם רצח של נבחרי ציבור במדינה דמוקרטית.

אריאל שרון: רק משטר החותר לחורבנה של מדינת ישראל ומתנגד באופן העמוק ביותר לשלום, יכול לתת חסות למרצחים מסוג זה.

אריאל שרון: האחריות כולה מוטלת על ערפאת כמי שהפעיל ומפעיל טרור וכמי שלא נקט שום צעד רציני, עד היום, כדי לסכל טרור, אף שידע שאי-נקיטת צעדים נגד ארגונים כמו "החזית העממית" תגרום למעשי רצח נוראים.

אריאל שרון: האחריות כולה עליו.

אריאל שרון: אנחנו רוצים שלום עם העם הפלסטיני, אבל פשרה עם הטרור לא תהיה.

אריאל שרון: לא תהיה.

אריאל שרון: צוואתו של השר זאבי היא היאחזות באדמת המולדת ההיסטורית והמלחמה הנחושה חסרת הפשרות לביטחון ישראל ולקיומה של ישראל.

אריאל שרון: ואנחנו ננהל מלחמת חורמה במחבלים, במסייעים להם ובשולחיהם.

אריאל שרון: את צוואתו של השר זאבי, השם ייקום דמו, נקיים.

אריאל שרון: גנדי יחסר לי.

אריאל שרון: הוא יחסר לכולנו.

אריאל שרון: אני רוצה להביע את השתתפותנו כולנו באבלה של המשפחה הגדולה והמיוחדת של גנדי.

אריאל שרון: יהי זכרו ברוך.

דוד טל: תודה, אדוני ראש הממשלה.

דוד טל: חבר הכנסת יוסי שריד, בבקשה.

יוסי שריד: אדוני היושב-ראש, משפחת זאבי, אנשי תנועתו וכל מוקירי זכרו של גנדי, אנחנו כואבים ואבלים על השר רחבעם זאבי, זכרו לברכה, שנרצח על-ידי אנשי בליעל.

יוסי שריד: עוד בוקר כזה שטורף את הדעת ואת הלב.

יוסי שריד: אני בוכה גם למת וגם להולך, כי לא ישוב עוד וראה את ארץ מולדתו, את ארץ אהבתו, את ארץ אהבתנו.

יוסי שריד: דווקא משום שהמלים החזקות נחלשות, אני רוצה לומר באופן מאוד אישי ובפשטות, הכי פשוט שאפשר: אנחנו, אני, ממש הרוס מהרצח הזה.

יוסי שריד: הידיעה על ההתנקשות בחייו של גנדי היא איומה גם מצדה האישי, כי אנחנו מכירים הרבה מאוד שנים.

יוסי שריד: הוא היה בר-פלוגתא קשה.

יוסי שריד: אולי לא היה מישהו בפוליטיקה הישראלית שהיה יותר רחוק מאתנו, אבל צריך להבין שגם בתוך הריחוק הפוליטי יש רגעים יפים של קרבה, של קרבה אישית ואפילו של חיבה אישית.

יוסי שריד: אבל מעבר למשמעות האישית, המשמעות המדינית של הרצח היא מרחיקה לכת.

יוסי שריד: בני הבליעל שרצחו אותו – דמו בראשם והם לא יינקו.

יוסי שריד: אין ספק שהם זממו להטביע אותנו שוב במרחץ דמים.

יוסי שריד: זאת היתה הכוונה הזדונית שלהם, וצריך להישמר מכל משמר שלא נטבע כולנו בדם.

יוסי שריד: רצח רחבעם זאבי מעמיד את הרשות הפלסטינית במבחן חמור.

יוסי שריד: היא לא תוכל לשתוק זמן רב על דמו השפוך של גנדי, והיא תהיה מוכרחה לנקוט אמצעים חריפים במיוחד לדיכוי הרוצחים.

יוסי שריד: לא עוד שתמטנות ולא עוד חמקנות.

יוסי שריד: המבחן הזה של הרשות הפלסטינית וערפאת הוא מיידי, ואין שום אפשרות לדחות אותו.

יוסי שריד: אם ייכשלו במבחן, הארץ תבער והאש תאכל ואיש כבר לא יוכל לכבות.

יוסי שריד: וגם ממשלת ישראל עומדת במבחן קשה במיוחד.

יוסי שריד: מה עוד נעשה לטרור המפלצתי הזה ולא עשינו.

יוסי שריד: לאחר ההתנקשות בחייו של השגריר ארגוב אפילו יצאנו למלחמה.

יוסי שריד: אנחנו זוכרים את ההתחלה הנמהרת אבל גם את הסוף המר, כי צריך לזכור את הכול, את הלקח כולו ובמלואו.

יוסי שריד: חברי הכנסת, זה אחד הימים המכאיבים והמדאיגים שהיו לנו, וגם לי באופן אישי.

יוסי שריד: מחר נלווה כולנו את רחבעם זאבי בדרכו האחרונה.

יוסי שריד: דרכו לא היתה דרכנו, אבל בדרך האחרונה נלך יחד כאיש אחד כי הוא יחסר לנו.

יוסי שריד: רחבעם זאבי, גנדי, נעמת לנו מאוד כיריב וכידיד; יריב שהוא ידיד וידיד שהוא יריב.

יוסי שריד: כך נזכור אותך, כך אנחנו רוצים לזכור אותך, כי כזה היית.

דוד טל: תודה רבה, אדוני.

דוד טל: הודעה למזכיר הכנסת.

א' האן: חברי הכנסת, סדרי טקס הפרידה הממלכתי וטקס הקבורה יפורסמו היום אחר הצהריים בכלי התקשורת.

א' האן: חברי הכנסת יקבלו את ההזמנות לטקס הפרידה ולטקס הקבורה באגף ביקורים והיתרים בקומה הרביעית בכנסת החל ממחר בבוקר בשעה 08:00.

א' האן: אם יחול שינוי כלשהו בזמן ובמקום קבלת ההזמנות, נודיע באמצעות כלי התקשורת.

א' האן: תודה רבה.

דוד טל: עמיתי חברי הכנסת, ישיבת האבל המיוחדת לזכרו של שר התיירות, חבר הכנסת רחבעם זאבי, תתקיים בתום השבעה בשבוע הבא.

דוד טל: ישיבת הכנסת נעולה.